Mɛni Asafoŋ Sɔɔlɔi Lɛ Tsuɔ?\nAsafoŋ kpee shishi nifeemɔ\nMaŋtsɛyeli Asa lɛ kuramɔ\nBiblia lɛ wieɔ Kristofoi hii kui enyɔ ni tsuɔ asafo lɛ mli sɔ̃i ahe nii lɛ ahe. Amɛji, ‘nɔkwɛlɔi kɛ sɔɔlɔi.’ (Filipibii 1:1) Bei pii lɛ, ayɛ nyɛmimɛi hii nɛɛ babaoo ni miisɔmɔ yɛ asafo fɛɛ asafo mli. Mɛni asafoŋ sɔɔlɔi lɛ tsuɔ kɛyeɔ amɛbuaa wɔ?\nAmɛwaa onukpai akuu lɛ. Asafoŋ sɔɔlɔi lɛ ateŋ mɛi komɛi ji oblahii, ni amɛteŋ mɛi komɛi hu edara yɛ afii amli. Amɛhãa Nyɔŋmɔ mumɔ lɛ tsɔɔ amɛ gbɛ, anyɛɔ amuɔ afɔ̃ɔ amɛnɔ, ni amɛ fɛɛ amɛkɛ hiɛdɔɔ tsuɔ amɛsɔ̃i lɛ ahe nii. Amɛtsuɔ nitsumɔi srɔtoi ni he hiaa yɛ asafo lɛ mli kɛ Maŋtsɛyeli Asa lɛ nɔ, titri lɛ, nɔ ni kɔɔɔ nitsɔɔmɔ kɛ asafo lɛ nɔkwɛmɔ he. Enɛ yeɔ ebuaa asafoŋ onukpai lɛ ni amɛkɛ amɛjwɛŋmɔ maa nitsɔɔmɔ kɛ asafoŋbii lɛ asaramɔ nɔ.\nAmɛtsuɔ nitsumɔi ni sɛɛnamɔi yɔɔ he. Ahãa asafoŋ sɔɔlɔi lɛ ekomɛi kwɛɔ shitaramɔ nɔ koni amɛkpee mɛi ni baa asafoŋ kpeei lɛ. Amɛteŋ mɛi komɛi kwɛɔ tsɔji ni awieɔ awoɔ mli lɛ anɔ, mɛi komɛi kwɛɔ woji anɔ, mɛi komɛi kwɛɔ asafo lɛ shika he akɔntaabuu lɛ nɔ, ni mɛi komɛi hu kwɛɔ shikpɔŋkuku ni ajaraa ahãa asafoŋbii lɛ anɔ. Amɛwaa hu kɛkuraa Maŋtsɛyeli Asa lɛ. Asafoŋ onukpai lɛ baanyɛ ahã amɛye amɛbua mɛi ni edara yɛ afii amli lɛ. Suɔmɔ mli ni asafoŋ sɔɔlɔi lɛ jɛɔ amɛtsuɔ nitsumɔ fɛɛ nitsumɔ ni akɛwoɔ amɛdɛŋ yɛ asafo lɛ mli lɛ hewɔ lɛ, asafoŋbii lɛ buɔ amɛ waa.​—1 Timoteo 3:13.\nAmɛji Kristofoi hii ni feɔ nɔkwɛmɔnɔ kpakpa. Aholeɔ asafoŋ sɔɔlɔi yɛ Kristofoi asui kpakpai ni amɛjieɔ lɛ kpo lɛ ahewɔ. Bɔ ni amɛtsuɔ nifeemɔi ni akɛhãa amɛ yɛ asafoŋ kpeei ashishi lɛ ahe nii amɛhãa lɛ hãa wɔhemɔkɛyeli lɛ mli waa. Nɔkwɛmɔnɔ kpakpa ni amɛfeɔ yɛ shiɛmɔ nitsumɔ lɛ mli lɛ kanyaa wɔ koni wɔkɛ hiɛdɔɔ ashiɛ. Akɛni amɛ kɛ asafoŋ onukpai lɛ feɔ ekome hewɔ lɛ, amɛhãa miishɛɛ kɛ ekomefeemɔ hiɔ asafo lɛ mli. (Efesobii 4:16) Wɔsɛɛ lɛ, ekolɛ amɛ hu amɛbaashɛ taomɔ nii lɛ ahe, ni abaahã amɛsɔmɔ akɛ asafoŋ onukpai.\nNamɛi ji asafoŋ sɔɔlɔi?\nMɛɛ gbɛ nɔ sɔɔlɔi lɛ yeɔ amɛbuaa koni nibii aya nɔ jogbaŋŋ yɛ asafo lɛ mli?\nBe fɛɛ be ni obaaya Maŋtsɛyeli Asa lɛ nɔ lɛ, bɔɔ mɔdɛŋ akɛ obaale asafoŋ onukpai lɛ loo asafoŋ sɔɔlɔi lɛ ateŋ mɔ kome kɛyashi obaale amɛ fɛɛ kɛ amɛweku lɛ mli bii lɛ fɛɛ.\nTe Ato Yehowa Odasefoi Asafoi Lɛ Ahe Gbɛjianɔ Ahã Tɛŋŋ?\nKanemɔ koni ole bɔ ni astsɔɔ gbɛjianɔtoo nɛɛ akɛtsɔ gbɛtsɔɔmɔi hãa wɔ.\nKɛmaje Mɔ Ko Kɛmaje Mɔ Ko Mɛni Asafoŋ Sɔɔlɔi Lɛ Tsuɔ?